4 փոքր աղջիկ (ֆիլմ)

«**4 փոքր աղջիկ**» (), 1997 թվականին նկարահանված ամերիկյան պատմական վավերագրական ֆիլմ, որի ռեժիսորը Սփայք Լին է։ Ֆիլմը պատմում է 1963 թվականի սեպտեմբերի 15-ին Ալաբամա նահանգի Բիրմինգհեմ քաղաքի 16-րդ փողոցի բապտիստական եկեղեցու պայթյունի մասին, որի հետևանքով զոհվել է չորս աֆրոամերիկացի աղջիկ՝ Ադդի Մեյ Քոլինսը, Քերոլ Դենիս ՄաքՆայրը, Սինթիա Ուեսլին և Քերոլ Ռոզամոնդ Ռոբերտսոնը.։

Ֆիլմը 1998 թվականին ներկայացվել է «Օսկար» մրցանակի «Լավագույն վավերագրական լիամետրաժ ֆիլմ» անվանակարգում։

2017 թվականին ընդգրկվել է ԱՄՆ-ի Ազգային ֆիլմադարանում՝ «մշակութային, պատմական կամ գեղագիտական նշանակություն» ունեցող ֆիլմերի ցանկում։

## Սյուժե
մինի|Ալաբամա նահանգի Բիրմինգհեմ քաղաքի 16-րդ փողոցի բապտիստական եկեղեցին
Կու-կլուքս-կլան կազմակերպության տեղական բաժանմունքը 1963 թվականի սեպտեմբերի 15-ի առավոտյան պայթուցիկներ է տեղադրել Ալաբամայի Բիրմինգհեմ քաղաքի 16-րդ փողոցի բապտիստական եկեղեցում և դրանք պայթեցրել կիրակնօրյա արարողության ժամանակ։ Պայթյունի հետևանքով զոհվել է չորս աֆրոամերիկացի աղջիկ՝ 11-ից 14 տարեկան։ Վիրավորների թիվը տատանվում էր 14-ից 22-ի միջև։

Այդ ահաբեկչական գործողությունը դարձել է շրջադարձային ու կարևոր իրադարձություն ԱՄՆ-ում սևամորթների քաղաքացիական իրավունքների շարժման համար։ Աղջիկների զոհերի հանգամանքը հասարակության շրջանում մեծ զայրույթ է առաջացրել, ինչի հետևանքով ԱՄՆ Կոնգրեսը և նախագահ Լինդոն Բ. Ջոնսոնը 1964 թվականին ընդունել են «Քաղաքացիական իրավունքների մասին» օրենքը։

Ֆիլմը ներկայացնում է 1963 թվականին Բիրմինգհեմում տեղի ունեցած քաղաքացիական իրավունքների շարժման իրադարձությունները, այդ թվում՝ ռասայական խտրականության դեմ պայքարն ու զանգվածային բողոքի ցույցերը։ Մարտին Լյութեր Քինգի այցը զոհերի հուղարկավորությանը և բողոքի ցույցերին նրա օգնությունը գրավել են ազգային լրատվամիջոցների ուշադրությունը։ Հասարակությունը ցնցված էր ցուցարարների դեմ ոստիկանության կողմից շների և ջրցան մեքենաների կիրառմամբ։ Բազմաթիվ ցուցարարներ են ձերբակալվել և լցվել տեղական բանտերը։

Ֆիլմի վերջնամասում ներկայացվում է 1977 թվականին կայացած դատավարությունը, որի արդյունքում Ռոբերտ Էդվարդ Չամբլիսը, որը հայտնի էր որպես «Դինամիտ Բոբ», ճանաչվել է պայթյունի գլխավոր մեղավոր, թեև այդ գործողությանը ներգրավված էին Կլանի ևս երեք անդամ։ Ֆիլմում հիշատակվում է նաև 1993 թվականին Բիրմինգհեմում եկեղեցիների հրկիզման մասին՝ ցույց տալով, որ չնայած առաջընթացին, կան որոշ բաներ, որոնք դեռ չեն փոխվել։

Սփայք Լին ֆիլմում օգտագործում է հարցազրույցներ զոհերի ընտանիքի անդամների ու ընկերների, պետական պաշտոնյաների և քաղաքացիական իրավունքների ակտիվիստների հետ։ Նա նաև ներառում է տնային տեսագրություններ և արխիվային կադրեր՝ ոչ միայն աղջիկների կյանքը ներկայացնելու, այլև ժամանակաշրջանի ավելի լայն պատմական և քաղաքական համատեքստը բացահայտելու համար։

## Արտադրություն
Ֆիլմի ստեղծման նկատմամբ Սփայք Լիի մոտ հետաքրքրություն է առաջացել դեռևս 1983 թվականին, երբ նա, որպես Նյու Յորքի համալսարանի ուսանող, այդ իրադարձությունների մասին իմացել է «New York Times Magazine» կիրակնօրյա ամսագրում զետեղված հոդվածից։

Լին նամակ է գրել Քրիս ՄաքՆայրին, որը զոհված աղջիկներից մեկի՝ Դենի ՄաքՆայրի հայրը էր, և խնդրել թույլատրել պատմության հիման վրա ֆիլմ նկարահանել։ Սկզբում ՄաքՆայրը մերժել երիտասարդ և սկսնակ ռեժիսորին, սակայն տասը տարի անց փոխել է իր որոշումը և համաձայնվել։ Քրիսի խոսքով՝ ինքը փոխել է իր կարծիքը ֆիլմի գաղափարին աջակցելու մասին՝ իմանալով Սփայքի հետազոտության խորության և ճշգրտության մասին։

## Ծանոթագրություններ

## Արտաքին հղումներ
* 
* 

Կատեգորիա:1990-ականների անգլերեն ֆիլմեր
Կատեգորիա:1997 ֆիլմեր
Կատեգորիա:ԱՄՆ-ի ֆիլմերի ազգային գրանցամատյանի ֆիլմեր
Կատեգորիա:Ամերիկյան անկախ ֆիլմեր
Կատեգորիա:Ամերիկյան վավերագրական ֆիլմեր
Կատեգորիա:Ամերիկյան ֆիլմեր
Կատեգորիա:Անգլերեն ֆիլմեր
Կատեգորիա:Կենսագրական ֆիլմեր
Կատեգորիա:Վավերագրական ֆիլմեր
Կատեգորիա:Ֆիլմեր ահաբեկչության մասին
Կատեգորիա:Ֆիլմեր, որոնց գործողությունները տեղի են ունենում Ալաբամայում